ሰላምና አንድነትን ለመጠበቅ ሁሉም የድርሻውን ሊወጣ ይገባል- የኃይማኖት መሪዎች
የሀገሪቱን ሰላምና አንድንት  ለመጠበቅ ሁሉም የሕብረተሰብ አካል የድርሻውን መወጣት እንደሚገባው የኃይማኖት መሪዎች ገለጹ፡፡የተለያዩ ኃይማኖት መሪዎች የ2010 ዓ.ም. የኢየሱስ ክርስቶስ የልደት በዓልን አስመልክተው ባስተላለፉት የእንኳን አደረሳችሁ መልዕክት በኢትዮጵያ እየተመዘገበ ያለውን ዕድገት ለማስቀጠል በተለይም ሰላምና አንድነትን አስጠብቆ ማስቀጠል እንደሚገባ አመልክተዋል፡፡ለዚህም መንግስትና ሕዝብ ተቀራርበው በመስራት የሀገሪቱን ሰላምና አንድነት ይበልጥ ማጠናከር እንደሚገባቸው የኢትዮጵያ ኦርቶዶክስ፣ የኢትዮጵያ ካቶሊካዊት ቤተክርስቲያንና የኢትዮጵያ ወንጌላዊት ቤተክርስቲያን መካነ ኢየሱስ  የሐይማኖት መሪዎች ገልጸዋል፡፡አባ ማትያስ ቀዳማዊ ፓትርያርክ ርዕሰ ሊቃነ ጳጳሳት ዘአክሱም ወዕጨጌ ዘመንበረ ተክለሃይማኖት የሰላምና የአንድነትን ሐብት ጠብቆ፣ ቂምና በቀል አርቆ፣ የውስጥን ክፍትት በራስ አቅም በማረም በአንድነት በሰላምና በፍጹም ወንድማዊ ፍቅር ወደፊት መቀጠል ይገባል ብለዋል፡፡ብጹዕ ካርዲናል ብርሃነየሱስ ሊቀጳጳሳት ዘካቶሊካዊያን በበኩላቸው የሐይማኖት አባቶች በእየእምነታቸው ስለሰላም እንዲሰብኩና እንዲያስተምሩ መንግስትም እየታዩ ያሉትን ችግሮች ለመፍታት በኢትጵያዊነት ባህልና ወግ ከህዝቦች ጋር በመወያየትና ለችግሮቹ መፍትሄ በመሻት ለሰላም መስፈን እንዲሰራ አስገንዝበዋል፡፡ሰላም ትልቅ ሃገራዊ ሐብት ነው፤ ሊጠበቅና እንክብካቤ ሊደረግለት ይገባል፡፡ ሰላም እንዲሁ በዘፈቀደ የሚሆን ሳይሆን፣ የግልና የሕብር ትኩረትን የሚጠይቅ ነው፡፡ ሕዝባዊና አገራዊ አንድንት እንዲጠበቅና አንዲከበር የሀገሪቱ ዜጎች የግልም ሆነ የጋራ ኃላፊነት አለለባቸው ያሉት ደግሞ የኢትዮጵያ ወንጌላዊት ቤተክርስቲያን መካነ ኢየሱስ ፕሬዝዳንት ቄስ ዮናስ ይገዙ ናቸው፡፡በከፍተኛ ትምህርት ተቋማት እየታዩ ያሉት አለመረጋጋቶች በዘላቂነት መፍትሄ እንዲያገኙ ለማድረግ ቀዳሚ መሆን የሚገባው መነጋጋር፣ መመካከርና መደማመጥና ስለሆነ ሁሉም በየድርሻቸው ብስለትን በተሞላ አያያዝ መፍትሄ የማፈላለግ ኃላፊነታቸውን እንዲወጡ ቤተክርስቲያኗ ጥሪ አቅርባለች፡፡ሕብረተሰቡ አቅም የሌላቸውን በመርዳትና የበጎ ተግባር ሥራዎችን በመፈፀም በዓሉን እንዲያከር ሁሉም የሃይማኖት መሪዎች ጥሪ አስተላልፈዋል፡፡ 